ডেনজেল ডুমফ্রিস
ডেনজেল ইয়ুস্টুস মরিস ডুমফ্রিস (ওলন্দাজ: Denzel Dumfries; জন্ম: ১৮ এপ্রিল ১৯৯৬; ডেনজেল ডুমফ্রিস নামে সুপরিচিত) হলেন একজন ওলন্দাজ পেশাদার ফুটবল খেলোয়াড়। তিনি বর্তমানে ইতালীয় ক্লাব ইন্টার মিলান এবং নেদারল্যান্ডস জাতীয় দলের হয়ে রক্ষণভাগের খেলোয়াড় হিসেবে খেলেন। তিনি মূলত ডান পার্শ্বীয় রক্ষণভাগের খেলোয়াড় হিসেবে খেললেও মাঝেমধ্যে ডান পার্শ্বীয় মধ্যমাঠের খেলোয়াড় হিসেবে খেলেন। ২০১৪ সালে, ডুমফ্রিস আরুবার হয়ে অভিষেক করেছিলেন, যেখানে তিনি সর্বমোট দুই ম্যাচে একটি গোল করেছিলেন। অতঃপর ২০১৬ সালে, তিনি নেদারল্যান্ডস অনূর্ধ্ব-২০ দলের হয়ে নেদারল্যান্ডসের বয়সভিত্তিক পর্যায়ে অভিষেক করেছিলেন। প্রায় দুই বছর যাবত নেদারল্যান্ডসের বয়সভিত্তিক দলের হয়ে খেলার পর, তিনি ২০১৮ সালে নেদারল্যান্ডসের হয়ে আন্তর্জাতিক পর্যায়ে অভিষেক করেছেন; নেদারল্যান্ডসের জার্সি গায়ে তিনি এপর্যন্ত ৪৭ ম্যাচে ৬টি গোল করেছেন।